Vyhlásenie Národnej rady Slovenskej republiky
k prijatiu Základného zákona Maďarska
Schválené Národnou radou Slovenskej republiky
uznesením z 27. mája 2011 číslo 467

Národná rada Slovenskej republiky,

vychádzajúc z ústavného poriadku Slovenskej republiky s cieľom zabezpečiť naplnenie základných práv a slobôd všetkých svojich občanov, 

zdôrazňujúc zodpovednosť Slovenskej republiky za svojich občanov,

vyjadrujúc presvedčenie, že občania Slovenskej republiky všetkých národností považujú Slovenskú republiku za svoj domov, a podčiarkujúc odhodlanie Slovenskej republiky konať tak, aby Slovensko bolo vlasťou všetkých občanov Slovenskej republiky bez ohľadu na ich národnosť, 

majúc v centre záujmu jednotlivca, jeho individuálne práva, slobodu a prosperitu v duchu idey európskej jednoty a spolupráce štátov Európskej únie,

majúc na zreteli rozvoj dobrých susedských vzťahov, ktoré považuje za príspevok k upevňovaniu európskej integrácie,

oceňujúc lojalitu príslušníkov národnostných menšín k Slovenskej republike,

ako jediný zákonodarný a ústavodarný orgán Slovenskej republiky

	p o t v r d z u j e  záujem na rozvoji dobrých susedských vzťahov s Maďarskou republikou v duchu moderného európanstva, hodnôt, na ktorých je založená Európska únia, a Zmluvy o dobrom susedstve a priateľskej spolupráci medzi Slovenskou republikou
a Maďarskou republikou,

	p o t v r d z u j e  záväzok rozvíjať Slovenskú republiku na princípe individuálnych práv ako zvrchovaný štát zaručujúci slobodu a rovnosť pred zákonom všetkým jednotlivcom nachádzajúcim sa pod jej jurisdikciou,

	v y j a d r u j e  odhodlanie chrániť a rozvíjať ľudské práva občanov Slovenskej republiky vrátane práv občanov patriacich k národnostným menšinám alebo etnickým skupinám,

	p o s k y t u j e  osobám patriacim k národnostným menšinám žijúcim na území Slovenskej republiky práva v súlade s medzinárodnými normami, umožňujúce im rozvíjať svoju kultúru, jazykovú identitu a vzdelanosť, ktoré vníma ako zdroj bohatstva Slovenskej republiky,

	o d m i e t a  akékoľvek exteritoriálne účinky legislatívy iných krajín vrátane Základného zákona Maďarska a  u b e z p e č u j e  všetkých občanov Slovenskej republiky, že na jej území platia a budú platiť výlučne Ústava Slovenskej republiky, jej právny poriadok a medzinárodnoprávne záväzky, ktoré prijala Slovenská republika.